ବଳାତ୍କାର ପରେ ମହିଳାଙ୍କୁ ପୋଡି ହତ୍ୟା ଉଦ୍ୟମ\nବାରିପଦାଅଫିସ/ରାଇରଙ୍ଗପୁର(ଡି.ଏନ.ଏ.),୧୩।୧ଃ ମୟୂରଭଞ୍ଜ ଜିଲା ରାଇରଙ୍ଗପୁର ଟାଉନ ଥାନା ଅଧୀନ ରାଇରଙ୍ଗପୁର ସହର ଧରମଗଳିରେ ରହୁଥିବା ଜଣେ ମହିଳା ନିଆଁରେ ପୋଡି ଯାଇ ଗୁରୁତର ହୋଇଛନ୍ତି।\nବଳାତ୍କାର ପରେ ମହିଳାଙ୍କୁ ପୋଡି ହତ୍ୟା ଉଦ୍ୟମ\t January 14th, 00:08 AM January 14th, 11:10 AM\nବାରିପଦାଅଫିସ/ରାଇରଙ୍ଗପୁର(ଡି.ଏନ.ଏ.),୧୩।୧ଃ ମୟୂରଭଞ୍ଜ ଜିଲା ରାଇରଙ୍ଗପୁର ଟାଉନ ଥାନା ଅଧୀନ ରାଇରଙ୍ଗପୁର ସହର ଧରମଗଳିରେ ରହୁଥିବା ଜଣେ ମହିଳା ନିଆଁରେ ପୋଡି ଯାଇ ଗୁରୁତର ହୋଇଛନ୍ତି। ଶରୀରର ପ୍ରାୟ ୮୭ ପ୍ରତିଶତ ପୋଡି ଯାଇଛି। ତାଙ୍କୁ ଚିକିତ୍ସା ନିମନ୍ତେ ଟାଟାର ଏକ ହସ୍ପିଟାଲରେ ଶୁକ୍ରବାର ଭର୍ତ୍ତି କରାଯାଇଛି। ମହିଳାଙ୍କ ବାପା ତାଙ୍କ ଝିଅଙ୍କୁ ନିର୍ଯାତନା ଦେବା ସହ ବଳାତ୍କାର କରି ଦେହରେ ନିଆଁ ଲଗାଇ ମାରି ଦେବାକୁ ଉଦ୍ୟମ ହୋଇଥିବା ନେଇ ରାଇରଙ୍ଗପୁର ଟାଉନ ଥାନାରେ ଶନିବାର ଲିଖିତ ଅଭିଯୋଗ କରିଛନ୍ତି। ଏ ନେଇ ମହିଳାଙ୍କ ଶ୍ୱଶୁରଙ୍କ ସମେତ ୩ ଜଣଙ୍କ ନାମରେ ଅଭିଯୋଗ ହୋଇଛି। ପୋଲିସ ଏକ ମାମଲା (ନଂ.୬/୧୮) ରୁଜୁ କରି ତଦନ୍ତ କରୁଛି। ନିଆଁରେ ପୋଡି ଯାଇଥିବା ମହିଳାଙ୍କୁ ନେଇ ଟାଟା ଯାଇଥିବା ତାଙ୍କ ଶ୍ୱଶୁର ରାମଗୋପାଳ ଖେମକାଙ୍କୁ ଶନିବାର ରାଇରଙ୍ଗପୁର ପୋଲିସ ସେଠାରେ ପହଞ୍ଚତ୍ ଗିରଫ କରିଛି। ତାଙ୍କୁ ଝାଡଖଣ୍ଡ ବିଷ୍ଣୁପୁର ଥାନା ପୋଲିସ ଅଟକ ରଖିଥିଲା। ନିଆଁରେ ପୋଡି ଯାଇଥିବା ମହିଳାଙ୍କ ବାପଘର ସୁନ୍ଦରଗଡ ଜିଲା ବଡଗାଁ ଅଞ୍ଚଳରେ। ୨ ବର୍ଷ ପୂର୍ବେ ରାଇରଙ୍ଗପୁର ସହରର ଜଣେ ପ୍ରତିଷ୍ଠିତ ବିଲ୍ଡର ରାମଗୋପାଳ ଖେମକାଙ୍କ ପୁଅ ଅବିନାଶ ଖେମକା ତାଙ୍କୁ ବୈଦିକ ରୀତିରେ ବିବାହ କରିଥିଲେ। ବିବାହ ପରଠାରୁ ନିର୍ଯାତନାର ଶିକାର ହୋଇ ଆସୁଥିବା ଏହି ପୀଡିତା ଗତ ୧୧ ତାରିଖରେ ନିଜର ଜଣେ ସମ୍ପର୍କୀୟ ଭାଉଜ ଓ ଭାଇଙ୍କୁ ମୋବାଇଲରେ ମେସେଜ କରି ତାଙ୍କ ଶ୍ୱଶୁରଙ୍କ ଅସହ୍ୟ ବ୍ୟବହାର ସମ୍ପର୍କରେ ଜଣାଇଥିଲେ। ଏହାର ଗୋଟିଏ ଦିନ ପରେ ଶୁକ୍ରବାର ନିଆଁରେ ପୋଡି ହୋଇ ଗୁରୁତର ହେବା ଘଟଣା ପରିସ୍ଥିତିକୁ ସନ୍ଦେହଘେରକୁ ଟାଣି ନେଇଛି। ପୀଡିତାଙ୍କୁ ବଳାତ୍କାର କରି ହତ୍ୟା ଉଦ୍ୟମ କରାଯାଇଥିବା ତାଙ୍କ ପିତା ଓ ପରିବାର ଥାନାରେ କରିଥିବା ଲିଖିତ ଅଭିଯୋଗରେ ଦର୍ଶାଇଛନ୍ତି। ପୋଲିସ ଅଭିଯୋଗ ଭିତ୍ତିରେ ବଳାତ୍କାର, ହତ୍ୟା ଉଦ୍ୟମ, ନିର୍ଯାତନା ଏବଂ ପ୍ରମାଣ ନଷ୍ଟ କରିବା ଆଦି ଅଭିଯୋଗରେ ମାମଲା ରୁଜୁ କରିଥିବା ରାଇରଙ୍ଗପୁର ଥାନାଧିକାରୀ ପ୍ରଦୀପ କୁମାର ମାଝି ସୂଚନା ଦେଇଛନ୍ତି। ଏ ନେଇ ମହିଳାଙ୍କ ଶ୍ୱଶୁର, ଶାଶୁ ଓ ନଣନ୍ଦଙ୍କ ନାଁରେ ୪୯୮ ଏ, ୩୦୭, ୩୭୬,(୨, ଏଫ, ଏନ), ୫୦୬, ୨୦୧ ଓ ୩୪ ଆଇପିସିରେ ମାମଲା (ନଂ.୬/୧୮) ରୁଜୁ କରି ତାଙ୍କ ଶ୍ୱଶୁରଙ୍କୁ ଗିରଫ କରିଛି। ଅଭିଯୋଗକାରୀ ଓ ମହିଳାଙ୍କ ସମ୍ପର୍କୀୟଙ୍କ ବୟାନ ମଧ୍ୟ ପୋଲିସ ରେକର୍ଡ କରିଥିବା ଥାନାଧିକାରୀ କହିଛନ୍ତି।
